Sedia uväznené doma so svojimi matkami, ktoré potrebujú ich sústavnú starostlivosť a ani nevnímajú, že ich dcéry sa pre ne obetovali, keď ich nedali do žiadneho ústavu, ale samy ich prebaľujú, kŕmia, strážia. Obe ženy – žijúce v iných mestách -- sú často plné hnevu na seba i na matku a svoju frustráciu riešia písaním si mailov. A keďže ide o vzdelané ženy (minimálne jedna z nich je prevtelená Jiřina Šiklová) citujú múdre knihy, štúdie, sociologické výskumy o starobe a o jej prijímaní. Vzájomný dialóg je tak nielen pre obe ženy akousi psychoanalytickou terapiou, ale nenásilnou formou vzdeláva čitateľov a snaží sa pripraviť na starnutie svojich rodičov, ale najmä na vlastné starnutie a smrť. Jiřina Šiklová, významná česká sociologička, disidentka a čosi ako "verejný intelektuál", urobila v penzijnom veku skvelú vec – prešla od serióznej vedy k akejsi popularizátorskej sociológii, napísala už Dopisy vnučce (2007), Deník staré paní (2008) a vlani vyšli Matky po e-mailu. A nielenže robí skvelú osvetovú prácu, ale evidentne vystihla potreby trhu – jej prvé knihy sú už vypredané a z tej poslednej sú už v kníhkupectvách posledné kusy.
Ak ste našli chybu, napíšte na email@example.com.